钦定古今图书集成/明伦汇编/闺媛典/第029卷 > 延州豆卢使君万泉县主薛氏碑 前人
## 钦定古今图书集成/明伦汇编/闺媛典/第029卷 > 延州豆卢使君万泉县主薛氏碑 前人

或称“达性命者，齐生死之域；违忧怖者，一修短之数。”
斯盖无心之伦耳，焉足与议于精哉！何则？云虹灭彩，
辞人于是咏谣；华秀从风，君子为之叹息。岂不以对
仙丽之景，怀变化而遗恋；在昭棻之节，悼零落而偏
愤。吾见豆卢氏之子，于其伉俪有焉。县主讳宇，姓薛
氏，河东汾阴人。大父驸马都尉奉宸将军讳讙，尚城
阳公主。考驸马都尉散骑常侍讳绍，尚镇国太平公
主。其在昔也，夏有车正先封，周有薛侯争长。其在今
也，五宗姻于帝室，重叶母于王姬。河水经天，上积星
辰之气；霍山镇地，下多珠玉之林。县主幼而敏慧，长
而洵淑。贞孝义烈之传，吉凶宾祭之仪，一闻成诵。纮
𫄧𬘓组之制，湆毛酝羞之品，一见悬解。至乃鹤回清
泛，蚕聚崩云，月韵玖砧，花浓珠树，妇人能事，咸臻妙
焉。大圣天后炼石补天，有王母之神器；分茅列地，启
弄孙之美邑。封由有礼，义引而亲，天授三年四月，内
封万泉县主。天爱下流，曰新上简，乘龙之举，和凤为
难，络八纮以选门，奄千官而求俊。夫以龙图帝宝，祈
步摇之华源；虎戟侯“门，袭燕京之雄胄。人之信美，帝
用嘉焉。以万岁登封元年仲春既望，归于豆卢氏。六
宫送行，百寮供事。迓以銮辂，遗以翟车，环珮冕旒，璆
然在驭；黼藻朱黛，烂其盈门。”诏昏之礼，于斯为盛。尔
乃移其爱敬，以事舅姑；伸其友恭，以谐公妹，举宗洽
比，如鼓琴瑟。每至婚姻会同，少长咸集，珩璜节步，金
翠耀首，有婉嫟之心，无骄矜之色。晞盻睐者，若迟日
之泛涟漪；瞻词气者，犹光风之转蘅薄。加以引纳怀
和，馈分周赈，疏属自附，穷归忘窘。故《兰行》彰信于闺
门，而《蕙风》满盈于邦国。谅惟琬琰之性自美，抑亦《劬
劳》之训致焉。中宗孝和皇帝云回南土，龙见东京，二
仪更辟，九族还叙。望我兄兮，公主赞陶钧之力，曰：“吾
甥也。”县主开《井邑》之赋。神龙元年春，加实封三百户。
县主既通济门阑，奉御又尚司殿省。天子巡游宫观，
觞乐池台，我有周亲，无时不从。主家外幸，比齐后而
联恩；子婿中参，与赵王而均礼。或醉饱逾度，寒燠未
平，何尝不御药在门，王人接路？当时厚泽，莫之尚也。
景龙四年二月，以奉御出为丹延二州刺史。保傅下
堂，随朱轮而同去；辎軿入郡，与皂盖而齐飞。辞宫阙
兮岁阑，恋庭闱兮日远。肥泉永叹，邪气攻衷，楚祝招而不来，秦医来而不及。景云元年八月二十一日，倾
逝于延州之廨舍，春秋二十有四。美玉褫颜，明珠晦
色。平阳旧宇，遂无望于归宁；怀县新文，空流连于永
逝。有子三“人：西华、南容、东里等，或龁或岐，呱呱而泣。
天何以罚？神其忍之！”冬十有二月五日，归葬于长安
之洪渎原。窀穸营护，有命加等，器服祖遗，率由旧章，
生之也荣，葬之也礼。若夫柔加好治，善之元也；肃雍
降贵，谦之道也。山河其德，容润广也；熊罴其祥，祚裔
大也。总众美于修嫭，落骄晖于小年。此所以哀，中之
又哀也。昔袁亡马氏，蔡笔斯奋；郑丧曹姬，潘文亦作。
矧兹内范，事华无愧。砥望夫之石，以表灵丘；缉幼妇
之辞，将传终古。铭曰：

薛之皇。祖胄轩国禹相，阴侯周氏。其《土宇》。英英白云，
郁彼河汾。公门蕃衍，铭鼎氛氲。则仁则义，则戚则勋。
馀庆介祉，诞灵女士。中宗之甥，镇国之子。皎若霜雪，
华如桃李。舜族爰叙，尧封咸秩。万泉开赋，三百其室。
守盛以俭，居满不溢。亦既鸣雁，宜尔家人。谦恭下下，
抚纳亲亲。倾财致客，对馌如宾。我有邸第，前临黄道。
我有池塘，却望青草。汉辇停暮，秦箫拂早。岁月易忘，
欢娱难保。良人出守，将命比徂。与子偕往，饮别东都。
望母肠绝，辞家泪枯。露萎茎草，霜酸众雏。魂兮何归？
京师之野？葬于何处？杜陵之下。岩岩双阙，列列行槚，
勒是徽音，永观来者。